คปภ.เพิ่มสิทธิเงินชดเชย
ได้ค่ารักษารายวัน18โรคไม่ต้องนอนรพ.มีผลอัตโนมัติแม้ไม่ได้บันทึกสลักหลัง
8 ต.ค. 2557

ได้ค่ารักษารายวัน18โรคไม่ต้องนอนรพ.มีผลอัตโนมัติแม้ไม่ได้บันทึกสลักหลัง
คปภ.คลอดเกณฑ์ใหม่ให้บริษัทประกันจ่ายค่าชดเชยรายวันได้ โดยลูกค้าไม่ต้องนอนโรงพยาบาล
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า เมื่อวันที่ 30 ก.ย.ที่ผ่านมา คปภ.ได้มีประกาศคำสั่งนายทะเบียนฉบับใหม่ เรื่องให้ใช้บันทึกสลักหลังผลประโยชน์ค่าชดเชยรายวัน กรณีผู้ป่วยในที่ไม่ต้องรักษาตัวในโรงพยาบาล (Day Case) โดยให้ยกเลิกคำสั่งเดิมที่ได้ประกาศไปก่อนหน้านี้ เมื่อวันที่ 19 มิ.ย.ที่ผ่านมา
เหตุผลที่ต้องออกคำสั่งฉบับนี้ เนื่องจากวิวัฒนาการการตรวจรักษาโดยการผ่าตัดหรือหัตถการในปัจจุบัน ทำให้ผู้เอาประกันภัยตามกรมธรรม์ที่ให้ความคุ้มครองผลประโยชน์ค่าชดเชยรายวัน ไม่จำเป็นต้องนอนพักรักษาตัวในโรงพยาบาล
“เพื่อให้เกิดความเป็นธรรมแก่ผู้เอาประกันภัย ประกอบกับเพื่อเป็นการขยายระยะเวลาให้บริษัทประกันมีเวลาเพียงพอในการจัดทำระบบสารสนเทศรองรับการออกบันทึกสลักหลัง จึงจำเป็นต้องออกคำสั่งฉบับนี้” แหล่งข่าวเปิดเผย
ทั้งนี้ ในกรณีที่บริษัทออกกรมธรรม์ประกันภัยที่ให้ความคุ้มครองผลประโยชน์ค่าชดเชยรายวันให้แก่ผู้เอาประกันภัยตั้งแต่วันที่ 19 มิ.ย.ที่ผ่านมา ให้บริษัทแนบบันทึกสลักหลังตามแต่กรณีไปพร้อมกันด้วย แต่หากบริษัทยังไม่สามารถแนบบันทึกสลักหลังนี้ให้แก่ผู้เอาประกันภัยได้ ก็ให้บริษัทออกกรมธรรม์ประกันภัยที่ให้ความคุ้มครองผลประโยชน์ค่าชดเชยรายวันตามที่ได้รับความเห็นชอบจากนายทะเบียนไปก่อน แต่ต้องไม่เกินวันที่ 31 ธ.ค.นี้ โดยให้ถือเสมือนว่าแบบและข้อความตามบันทึกสลักหลังเป็นส่วนหนึ่งของกรมธรรม์ประกันภัยที่ให้ความคุ้มครองผลประโยชน์ค่าชดเชยรายวัน
นอกจากนี้ กรมธรรม์ประกันภัยที่ให้ความคุ้มครองผลประโยชน์ค่าชดเชยรายวันที่บริษัทออกให้แก่ผู้เอาประกันภัยก่อนวันที่มีคำสั่งนี้ และสัญญายังคงมีผลใช้บังคับอยู่ ให้ถือว่าบันทึกสลักหลังตามแต่กรณีเป็นส่วนหนึ่งของกรมธรรม์ประกันภัยที่ให้ความคุ้มครองผลประโยชน์ค่าชดเชยรายวัน ไม่ว่าบริษัทจะได้ออกบันทึกสลักหลังให้แก่ผู้เอาประกันภัยหรือไม่ก็ตาม
สำหรับโรคที่ทำการตรวจและรักษาโดยเข้าเงื่อนไขของคำสั่งดังกล่าวมีด้วยกัน 18 โรค ประกอบด้วย การสลายนิ่ว การตรวจเส้นเลือดหัวใจโดยการฉีดสี การผ่าตัดต้อกระจก การผ่าตัดโดยการส่องกล้อง การตรวจโดยการส่องกล้อง การผ่าตัดหรือเจาะไซนัส การตัดก้อนเนื้อที่เต้านม การตัดชิ้นเนื้อจากกระดูก การตัดนิ้วมือหรือนิ้วเท้า การเจาะตับ การเจาะไขกระดูก การเจาะช่องเยื่อหุ้มไขสันหลัง การเจาะช่องเยื่อหุ้มปอด การเจาะช่องเยื่อบุช่องท้อง การขูดมดลูก การตัดชิ้นเนื้อจากปากมดลูก การรักษา Bartholin’s Cyst และการรักษาโรคด้วยรังสีแกมม่า